妾薄命
作者：白玉蟾
朝代：宋

paragraphs: 長天雲茫茫，流水去不返。
寂寥不可呼，死者日已遠。
舊事常在心，思之輒淚眼。
修晝勞悵想，寒夜百展轉。
夢裏時相逢，醒後細思忖。
門前青衿子，相顧吾安忍。
羅衣疊空箱，久矣廢檀板。
月明燕子樓，風清荷花館。
置之勿復道，此念增繾綣。
自憐妾薄命，鴛衾爲誰煖。
冉冉冥中魂，尚或暗相管。
鄰家琴聲悲，精爽竟難挽。
琴調何凄凉，聞是廣陵散。